# Portfolio i billedkunst



**Foto: Lise Mark**

**Hvorfor portfolio? [[1]](#footnote-1)**

Formålet med en portfolio er, at du får et bedre overblik over, hvad du lærer, og bliver mere bevidst om, hvordan du bedst lærer nyt.

Formålet er også, at du ved hjælp af portfolien kan forklare og formidle, hvad du har lært.

Din portfolio er dermed også et ret præcist evalueringsgrundlag - både i årets løb (for eksempel ved evalueringssamtaler) og som udgangspunkt for eksamen.

Til en eventuel mundtlig eksamen vil du typisk selv skulle udvælge det materiale, du eksamineres i fra din portfolio - blandt andet egne arbejder, teorinoter og kobling af teori og praksis. Så det er en god hjælp at få lavet sig en portfolio, der giver overblik.

**To typer portfolio**

I billedkunstundervisningen kommer du til at arbejde med en såkaldt *procesportfolio* gennem hele året. I slutningen af skoleåret eller ved større projekter får du behov for at præsentere din proces og dit produkt på en æstetisk og redigeret måde, det vil sige som en *præsentationsportfolio*. Så altså kan man skelne mellem to hovedtyper:

* Produkt-/præsentationsportfolio.
* Procesportfolio.

**Produkt-/præsentationsportfolio**

En *præsentationsportfolio*er redigeret. Der er gjort noget ud af at vise ting på en æstetisk, appetitvækkende måde. Vi kender begrebet fra kunstens verden, hvor kunstnere viser, hvad de kan fagligt via portfolien, som de tager med til samtaler og lignende. Vi kender det også fra modeindustrien, hvor modeller går til castings med portfolier, der indeholder deres bedste fotoshoots.

**Procesportfolio**

En *procesportfolio*dokumenterer din arbejdsproces og giver overblik over din læring og din udvikling i faget. I en procesportfolio til billedkunst samler du løbende mange forskellige typer materialer, faktisk ALLE, der har med billedkunstundervisningen at gøre. Den kan for eksempel indeholde:

* *Tekster og notater*
	+ Tekster fra undervisningen og dine notater til teksterne.
	+ De billedeksempler, du har set i undervisningen, analyseret i timerne eller som lektie.
	+ Noter fra oplæg i timerne (læreroplæg, dine egne oplæg, andre elevers oplæg).
* *Praktiske øvelser, projekter med mere*
	+ Opgaveformuleringer, kunstneriske problemstillinger og eventuelt relevant baggrundsteori.
	+ Research, skitser, eksperimenter, noter osv., det vil sige dokumentation for, hvordan du har arbejdet i faget.
	+ Dit eventuelle endelige produkt fra visualiseringsøvelser
	+ Dine refleksioner over dine praktiske arbejder, koblet til relevant teori.
* *Selvfundne materialer*
	+ Dine egne analytiske stikord til de billeder, du selv har fundet til din portfolio.
	+ Brochurer eller programmer fra ekskursioner, udstillinger med mere.
	+ Ideer du får - eller spørgsmål du tænker over - i forbindelse med din forberedelse til timerne.
* *Formativ og summativ evaluering*
	+ Dine evalueringer af undervisningen.
	+ Dine refleksioner over dit eget arbejde med faget.
	+ Feedback fra andre elever.
	+ Feedback fra din lærer.

**Du kan altid overveje følgende, når du laver teoretiske overvejelser over de *praktiske øvelser*:**

Her fokuserer på du at inddrage faglig viden i dit praksisarbejde / innovative og praktiske færdigheder / idégenereringens faser / udviklingen og gennemførelsen af et projekt / eksperimenter og erfaringer med materialer / bevidsthed om egne læringsprocesser.

* **Fremgangsmåde** - hvad gik opgaven ud på, og hvordan har jeg udført den?
* **Overvejelser** - hvorfor var opgaven relevant? Hvilke materialer brugte jeg?
Hvilken teori fra undervisningen kan jeg inddrage?
* **Valg** - hvorfor gjorde jeg som jeg gjorde? Fx farvevalg, materialevalg,
fravalg og tilvalg osv.
* **Eksperimenter**: prøvede jeg nogle andre materialer af end det, som først faldt mig ind? Hvordan medvirkede disse eksperimenter til mit projekt / praktiske øvelse udviklede sig?
* **Evaluering**- evaluering handler ikke om man synes noget blev pænt eller
grimt, men mere om, hvordan man har løst opgaven. Fx lykkedes det at lave en
ønsket skyggevirkning eller blande sig frem til en bestemt jordfarve, eller
blev resultatet ikke som forventet?

**Du kan altid overveje følgende, når du reflekterer over det *teoretiske* og *analytiske* indhold:**

Her fokuserer du på analytiske evner / beherskelse af forskellige arbejdsformer / kommunikative færdigheder / overskue / strukturere / tage stilling til og formidlet et materiale på en relevant og forståelig måde.

* Hvilke værker kan visuelt understøtte tematiske emner bedst muligt?
* Hvordan arbejder kunstneren med formalanalytiske elementer (rum / flade, farve, komposition, lys / skygge) og malertekniske elementer (f.eks. kraftige penselstrøg / iscenesættelse af rummet i en installation)? Vigtigt: hvad er så effekten af disse virkemidler?
* Hvordan kan man fortolke værket gennem de tre analytiske synsvinkler (form-, indhold- og kontekst) og hvornår giver det mening at læse betydning / kontekst ind i et værk?
* Tænk over en variation af udtryksformer i de værker, du samler i din portfolio (hvordan formidler de forskellige udtryksformer temaer / problemstillinger?).
* Hvordan kommunikerer jeg bedst muligt visuelt i min portfolio? Tænk her på brug af både professionelle kunstneres værker / referencer til historiske fotos / avisartikler / Instagram-inspiration / egne skitser (analoge og digitale) osv.
* Tænk i kontraster og ligheder: hvordan kan man se at forskellige værker arbejder med det samme tema / materiale / formalanalytisk fokus (f.eks. brug af lys og farver) og hvordan kan man se, at værkerne adskiller sig fra hinanden?
* Hvordan strukturerer jeg bedst muligt en logisk sammenhængende og fagligt funderet analyse?

**Du kan altid overveje følgende, når du reflekterer over sociale kompetencer:**

Her fokuserer du på samarbejde mellem klassekammerater / lærer og på at portfolioen giver mulighed for gensidig (elev – elev) respons og vurdering / dialog (elev – lærer) / samarbejdsevne / åbenhed / omgængelighed

* Beskriv med 50-100 ord, hvad du har fået ud af at sidde sammen med 3 andre elever, mens I arbejdede med øvelsen.
* Hvad får du ud af at opleve værket i virkeligheden (hvis det f.eks. er på en ekskursion)?
* Udvælg 2-3 pointer fra lærerens feedback til dig på udførelsen af en teoretisk / analytisk / praktisk opgave i samspil med andre. Giver det mening for dig og hvordan har du mulighed for at udvikle dig i sociale aktiviteter baseret på disse pointer?

**Du kan altid overveje følgende, når du reflekterer over personlige kompetencer:**

Her fokuserer du på selvstændighed / selvtillid / initiativ / ansvarlighed / selvvurdering / kreativitet / portfolioen vægter eleven som den aktive (og læreren som guide)

* Hvilke opgaver / aktiviteter finder du svære / udfordrende i faget og hvorfor?
* Hvor ser du dine styrker i billedkunstfaget og hvorfor?
* Skriv 50-100 ord hvor du forklarer hvilke udfordringer du oplevede i arbejdsprocessen (f.eks. overføre et motiv fra et format til et andet / malearbejdet eller udtænke et selvstændigt værk ud fra en given problemstilling).
* Hvordan har du oplevet at være bundet til opgaven?
* Hvordan har du oplevet at arbejde med et praktisk projekt, hvor du kun har skullet overholde nogle givne benspænd, men ellers har haft frie rammer?
* Hvor ser du et behov for at du fokuserer dit arbejde i faget / hvilken kompetence vil du gerne styrke hos dig selv – og hvorfor?

**Portfolio i billedkunst på Herning Gymnasium**

I billedkunstundervisningen på Herning Gymnasium anbefales du at arbejde i OneNote som din procesportfolio suppleret med en fysisk sort A3 ringbindsmappe til praktiske øvelser og fysiske skitser.

Som præsentationsværktøj anbefales det, at du benytter et af disse:

* Microsoft Powerpoint (ligger i Officepakken)
* Microsoft Sway (find den via Intranet, Office 365 apps)
* Adobe Spark (Skal tildeles fra IT-kontoret, din lærer kontakter dem)
* Adobe Illustrator (Skal tildeles fra IT-kontoret, din lærer kontakter dem)
* Prezi (gratisprogram på nettet)

**Overblik over diverse programmer:**

”Creative Cloud desktop” viser et overblik over alle programmer tilgængeligt og hvilket formål man kan bruge dem til.

**Billedredigering:**

OBS - vigtigt: Fotos taget med mobilen må *ikke* sendes på mail. Det forringer kvaliteten af billedet kraftigt. Upload i stedet filen via OneDrive appen, så det kan lægges i OneDrive.

Simpel billedredigering (kontraster, farver, lys, filstørrelse):

* IfranView (Gratisprogram til Windows, som skal downloades)
* PreView på Macs (indbygget)
* Til Macs: Fotos
* Lightroom (Skal tildeles fra IT-kontoret, din lærer kontakter dem)

Redigering af indhold:

* Photoshop (Skal tildeles fra IT-kontoret, din lærer kontakter dem)

**Videoredigering:**

* Til PC: Premiere Pro / Premiere Rush (den lette udgave)
* Til Mac: iMovie (men I kan også bruge Premiere)

**Designredskaber:**

* InDesign. Skal bruges til flere sider (en del af Adobe-pakken. Skal tildeles fra IT-kontoret, din lærer kontakter dem)
* Sketch Up [edu.sketchup.com](https://edu.sketchup.com/app) (kører online, det skal ikke downloades). Registrer dig via din skolemail.
1. Følgende tekst stammer fra iBogen *Kunstens Stemmer*, Forlaget Systime, 2020, s. 174 [↑](#footnote-ref-1)